text: Ecco-arving er klar til OL
  23 juli 2016 kl. 15.37
  Det er anden gang 26-årige Anna Kasprzak deltager i OL. Sidste gang var det i London med hesten Pepe. Når turen går til Rio, vil det igen være med Pepe ved hendes side.
  Om en uge rejser Anna  Kasprzak og Pepe til Rio for at deltage i dressur ved OL. Hun skal både deltage individuelt og på hold med tre andre ryttere fra det danske OL-dressurhold.
  - Jeg er rigtig glad. Det er jo noget af det største, du kan komme til som rytter, siger Anna Kasprzak, til TV SYD
  Til OL i London i 2012 var holdet tæt på medaljerne, da de endte på en samlet fjerdeplads. Til dette års OL er forventningerne at få en medalje med hjem.
  - Vi er værdige til at være med i dysten om medaljerne. De andre lande er rigtig stærke, men det synes jeg også, vi er. Så jeg tror på det, og hvis ikke vi tror på det, hvem skal så?, siger hun.
  Men der er langt til Rio, og den lange flyvetur kan give transportsyge, da hesten ikke kan få hovedet nedad undervejs. Så rejsen skal lige overståes, inden Anna Kasprzak og Pepe for alvor kan begynde at glæde sig.
  - Det, jeg frygter mest, er også, at han skal transporteres helt derover, siger hun.
  